钦定古今图书集成/明伦汇编/官常典/第491卷 > 李君羡
## 钦定古今图书集成/明伦汇编/官常典/第491卷 > 李君羡

按《唐书》本传：“君羡，洛州武安人。初事李密，后为王世
充骠骑。恶世充为人，率其属归高祖，授上轻车都尉，
秦王引置左右。从破宋金刚于介休，加骠骑将军，赐
以宫人缯帛。从讨王世充，为马军副总管。世充子元
应，自武牢转粮入洛，君羡俘其军，元应走。从破窦建
德、刘黑闼，所向必先登，摧其锋，累授左卫府中郎将。”
突厥至渭桥，君羡与尉迟敬德击破之。太宗曰：“使皆
如君羡者，卤何足忧？”改左武候中郎将，封武连县公，
北门长上。在仗读书不休，帝嘉劳。历兰州都督，左监
门卫将军。先是，贞观初，太白数昼见，太史占曰：“女主
昌。”又谣言当有女武王者。会内宴为酒令，各言小字，
君羡自陈曰：“五娘子。”帝愕然，因笑曰：“何物女子，乃此
健耶！”又君羡官邑属县皆武也，忌之。未几，出为华州
刺史。会御史劾奏君羡与狂人为妖言，谋不轨，下诏
诛之。天授中，家属诣阙诉冤，武后亦欲自诧，诏复其
官爵，以礼改葬。